agnírvāyúrādityá etā́ni hāsya tā́ni tredhā́ trayā́ṇi vidnā́ te dhā́ma víbhr̥tā purutréti yádidám bahudhā́ vihriyáte vidnā́ te nā́ma paramaṃ gúhā yadíti yáviṣṭha íti vā́ asya tannā́ma paramaṃ gúhā vidnā tamútsaṃ yáta ājaganthetyā́po vā útso 'dbhyo vā́ eṣá prathamamā́jagāma samudré tvā numáṇā apsvántaríti prajā́patirvaí nr̥máṇā apsú tvā prajā́patirítyetánnr̥cákṣā īdhe divó agna ū́dhanníti prajā́patirvaí nr̥cákṣā ā́po diva ū́dhastr̥tī́ye tvā rájasi tasthivā́ṃsamíti dyaurvaí tr̥tī́yaṃ rájo 'pāmupásthe mahiṣā́ avardhanníti prāṇā vaí mahiṣā́ diví tvā prāṇā́ avardhannítyetát